**21 ғасыр дағдылары**

Жаңа тұрпатты 21 ғасыр қандай болуы керек?! Біз ол қоғамның есебінде бармыз ба? Ондағы рөліміз қандай? Өзіміз өмір сүріп жатқан ғасырды айтқанда ойымыз міндетті түрде болашақпен қабысып, жаңашылдықпен ассоцияцияланатыны бар. Сәт санап дамып жатқан, гаджеттер мен заманауи технологиялардың ғасырында көшке қалай ілеспек керек? Технократтарды тудырған, ту қылған заманда біз руханияттың, адами дағдылардың да қаншалықты маңызды екенін айтқымыз келеді. Ал, адами дағдыны қалыптастыратын ұстамы берік ұстаздық. Осы орайда «Ұстазы жақсының ұстамы жақсы» деген қанатты сөзді тілге тиек етеміз.

*Сонымен біз айтып отырған 21 ғасырдың дағдылары, оның ішінде Ұстаздың дағдысы қандай болуы керек?! Жазып көрелік:*

* Талғампаздық пен дер кезінде шешім қабылдай білу
* Шығармашылық, бірегейлік және бастамашылдық
* Ойлау, проблемаларды шешу және өз идеяларын қалыптастыру қабілеті
* Технологияларды қолдану дағдылары, мониторинг пен бақылау жасай білу
* Белсенді оқуға қабілет және оқытудың әр түрлі стратегияларын қолдана білу
* Көшбасшылық қасиеттері және айналадағы адамдарға әсер ету қабілеті.

Болашақта табысқа жетудің кепілі – үздіксіз оқу. Ал, оқу тек мектеппен немесе университетпен шектелмейді. Ол үйретушінің тыңдаушыға, яғни ұстаздың оқушыға өмір бойы оқуға, өзін-өзі тануына жол аша білуі керек. Егер біз балаларға бұл дағдыларды үйретіп жүрміз деп айтқымыз келсе, мұның бәрін өзіміз үйренуіміз керек. Содан соң балаларды шынайы өмірге дайындаудың бірден-бір тиімді тәсілі – осы шынайы өмірді мектепте құру. Жетекшінің харизмасы болуы және балалардың қызығушылығын туғызуы маңызды. Балаларды шешімнің креативтілігі, командалық жұмыс, әр оқушының ұжымдық жұмысқа қосқан жеке үлесі және жеке өсуі сияқты өлшемшарттар бойынша дағдыландыру қажет. Мұғалімнің білім беруші болудан қалғанына көп болды, қазір балалар қолындағы мобильді құрылғылары мен компьютерлері арқылы барлық дереккөзге қол жеткізе алады. Біздің мектептегі мұғалімнің рөлі – оқу тәжірибесі дизайнерінің рөлі.

Дәстүрлі білім бееру жүйесі бір ғасырдан астам уақыт бойы өзгерген жоқ. Бүгінгі басты проблемамыз осы. Турасын айтсақ, мұғалімнің рөлі өзгеруге тиіс. Сабақ балалар бір-бірімен белсенді жұмыс істеуге оқу тәжірибесі ретінде жоспарлануға тиіс. Жалпы айтатын болсақ ұстаз сәт сайын кемелденіп отыратын, оқушымен қатар өзі де үйреніп, жаңа бастамаларға бастайтын жасампаз құдіретке айналуы керек дегіміз келеді.

**Затьян Чопен**

Қарағанды облысы білім басқармасының Бұқар жырау ауданы білім бөлімінің «Талғат Бигелдинов атындағы жалпы білім беретін мектебі» КММ

бастауыш сынып мұғалімі